3. klase

Tēma: Brīvprātīgais darbs

1. nodarbība - Kāpēc cilvēki veic brīvprātīgo darbu?

**Nodarbības atsegums**

**Nodarbībā sasniedzamie rezultāti**

***Skolēnam veidojas priekšstats par to,***

* kādi tikumi nepieciešami, lai kļūtu par brīvprātīgo.

***Skolēnam sāk veidoties morālais ieradums***

* attīstīt brīvprātīgajā darbā nepieciešamos tikumus;
* saskatīt ieguvumus, ko garīgajai labklājībai un laimes izjūtai sniedz piedalīšanās kopienas dzīvē, brīvprātīgais darbs un palīdzēšana citiem;
* iesaistīties brīvprātīgajā darbā.

**Atslēgvārdi:** labdarība, brīvprātība, brīvprātīgais darbs, ieguvumi, vērtība, labklājība.

**Nodarbībā aplūkotās vērtības un tikumi**

|  |  |  |
| --- | --- | --- |
|  | No Pamatizglītības standarta | Papildus no programmas “e-TAP” |
| Vērtības | Cilvēka cieņa, darbs | Rūpes, atbildība, saskaņa |
| Tikumi | Solidaritāte, atbildība, centība, taisnīgums | Draudzīgums, izpalīdzība, līdzjūtība, pateicīgums |

**Mācību materiāli:**

* *PowerPoint* prezentācija “Brīvprātīgais darbs. Kāpēc cilvēki veic brīvprātīgo darbu?”.
* “Brīvprātīgā darba gadījumu izpēte” (1. mācību materiāls). Izdrukāt katram skolēnam vai vienu eksemplāru grupai.
* Citi darba materiāli:
* Tīra A4 lapa grupai vai pārim.
* Rakstāmpiederumi.
* Telefons vai planšete ar interneta pieslēgumu.

**Atslēgas jautājumi:**

1. Ko dara labdarības organizācijas?
2. Kas notiktu, ja šādu organizāciju nebūtu?
3. Kas ir brīvprātīgais un brīvprātīgais darbs?
4. Kādi tikumi tev var būt vajadzīgi, lai kļūtu par brīvprātīgo?
5. Kādus tikumus var attīstīt brīvprātīgais darbs?
6. Kāpēc brīvprātīgajam darbam ir būtiska nozīme sabiedrībā?

Mācību aktivitātes

Ierosme. Labdarības organizāciju logotipi (ieteicamais laiks 20 min.)

**[2. slaids]** Skolotājs aicina skolēnus aplūkot labdarības organizāciju logotipus un pārrunāt šos jautājumus (informācija par populārākajām Latvijas labdarības organizācijām un to īsiem aprakstiem var iepazīties šeit: <https://open-mind.lv/popularakas-labdaribas-organizacijas-latvija/> ) :

* Cik daudz no tiem tu zini?
* Vai zini, ko katra labdarības organizācija dara?
* Vai zini vēl kādu labdarības organizāciju? Ko tā dara?
* Kāds ir labdarības organizāciju mērķis?
* Kas notiktu, ja šādu organizāciju nebūtu?

**[3. slaids]** Pēc jautājumu atbildēšanas skolotājs parāda slaidu ar pasaulē zināmām labdarības organizācijām un to logotipiem, nedaudz par tām pastāsta (informācija par pasaulē zināmām labdarības organizācijām un to īsiem aprakstiem var iepazīties šeit: <https://www.labdaribasfaktors.lv/top-5-labdaribas-organizacijas-pasaule/> ). *Ja gadījumā skolotājs zina kādu citu labdarības organizāciju, kas prezentācijā nav pieminēta, ir aicināts par to pastāstīt skolēniem.*

*Aktivitātes turpinājumā skolēnus nepieciešams sadalīt grupās, taču skolēni var strādāt arī pāros ar savu blakussēdētāju. Katrai grupai izdalīt vienu A4 lapu un informēt, ka aktivitātei nepieciešami mobilie telefoni vai planšetes ar interneta pieslēgumu. Atgādināt, ka telefoni vai planšetes tiek izmantoti nodarbības darbam, nevis izklaidei.*

Liela daļa labdarības organizāciju balstītas uz brīvprātīgajiem darbiniekiem, bez kuriem tās nespētu darīt savu darbu. Skolotājs skolēniem dod laiku, lai izpētītu vairāk kādu no labdarības organizācijām un izveidotu īsu prezentāciju vai plakātu uz A4 lapas.

**[4. slaids]** Pēc plakātu izveides tos novieto klasē speciāli tiem paredzētā vietā (pielīmē pie sienas vai informācija dēļa). Pēc tam ar skolēniem pārrunā šādus jautājumus:

* Kas ir brīvprātīgais darbinieks un brīvprātīgais darbs?
* Vai tu esi veicis brīvprātīgo darbu?
* Vai skolā kāds veic brīvprātīgo darbu?

1. aktivitāte. Vai tu iesaistītos brīvprātīgajā darbā? (ieteicamais laiks 5 min.)

Skolotājs vaicā skolēniem: “Kurš grib man palīdzēt?” Nenorādot, kāds ir uzdevums, lūdz, lai skolēni, kuri grib palīdzēt, paceļ rokas. Pēc tam komentē: “Interesanti, ka daži no jums pieteicās palīgos, pat nezinot, kas būs jādara. Kāpēc jūs tā izlēmāt? (Lai kļūtu par paraugu citiem? Vai tev patīk palīdzēt? Vai tu par to varētu saņemt kādu balvu?)”

Pēc tam turpina: “Daži no jums izlēma nepieteikties palīdzēt. Kāpēc jūs tā izlēmāt? (Vai tev vajadzēja vairāk informācijas? Tu nebiji drošs, vai varēsi to izdarīt? Vai tu esi kautrīgs?). Kādi tikumi, tavuprāt, ir vajadzīgi brīvprātīgajam? Kāpēc? Kādus tikumus var attīstīt brīvprātīgais darbs? Kādā veidā?” Pārrunā ar skolēniem šos jautājumus.

2. aktivitāte. Brīvprātīgo darbinieku stāsti (ieteicamais laiks 10 min.)

**[5. slaids]** Skolotājs aicina skolēnu noskatīties video par brīvprātīgo darbu “Brīvprātīgais darbs – Dzīvo un strādā labi” <https://www.youtube.com/watch?v=-fkKrIvF1SE>. Pēc video noskatīšanās ar skolēniem diskutē par šādiem jautājumiem:

* Kādēļ cilvēki izvēlas veikt brīvprātīgo darbu?
* Vai šie iemesli laika gaitā varētu mainīties?
* Vai tevi kaut kas pārsteidza? Vai uzzināji ko jaunu?

*Aktivitātes turpinājumā nepieciešams materiāls “Brīvprātīgais darbs. Gadījumu analīze”. Katram skolēnam var izdalīt savu vai grupai vienu.*

**[6. slaids]** Pēc diskusijas skolotājs skolēniem izdala lapas ar gadījumu izpēti par cilvēkiem, kas veic brīvprātīgo darbu (*1. materiāls*). Skolēniem pāros ir jānosaka iemesli, kāpēc cilvēki veic brīvprātīgo darbu, un jāsagrupē: labums sev, labums citiem, cits iemesls.

Kopīgā noslēguma apspriede. Nekādu attaisnojumu (ieteicamais laiks 5 min.)

**[7. slaids]** Skolotājs aicina skolēnus padomāt un atbildēt, vai viņi var izdomāt, kā pārliecināt cilvēku, kurš attaisnojas, lai izvairītos no brīvprātīgā darba, minot iemeslus:

* Man nav daudz laika.
* Neprotu neko noderīgu.
* Esmu pārāk kautrīgs.
* Man tas nepatiks.
* Tas ir tikai “pakalpiņiem”.

Uzklausa skolēnu atbildes un nepieciešamības gadījumā komentē.

Kolēģu komentāri:

“Es bērniem rādīju par samariešu darbu savā pilsētā vai tuvākajā apkārtnē. Meklēts tika youtube.com, tur ir dažādi jauki video. Tie lieliski papildināja nodarbību un ierosināja diskutēt un apspriest.”